《天界社集赋得薰风自南来殿阁生微凉二首 其一》
明代·卢龙云

永日宁逃暑，微风入户来。炎威三伏失，爽气二仪开。

暗度过新竹，轻飘动午槐。坐添吟思好，复进掌中杯。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。